b'\n_START_ARTICLE_\nCottbus\n_START_SECTION_\nErhverv\n_START_PARAGRAPH_\nCottbus er kendt for en omfattende tekstil- og metalindustri. _NEWLINE_I DDR-perioden var omr\xc3\xa5det berygtet for sine store brunkulslejer. Brunkul spillede en central rolle i den \xc3\xb8sttyske industri, b\xc3\xa5de som energikilde og i forbindelse med fremstilling af tekstiler, hvor fibrene var anvendelige. S\xc3\xa5ledes er der rundt om Cottbus store kratere af gamle brunkulslejer, som blev udgravet af store gravemaskiner og efterlod en \xc3\xb8rken af sand i kilometerstore grave. Flere af disse grave er nedlagt og gendannet som naturreservater, idet de bliver fyldt op med vand og udlagt som s\xc3\xb8er.\n_START_SECTION_\nEnergie Cottbus\n_START_PARAGRAPH_\nEnergie Cottbus (fulde navn er Fu\xc3\x9fballclub Energie Cottbus e.\xc2\xa0V.) er en professionel fodboldklub, som er hjemmeh\xc3\xb8rende i byen. Klubbens hjemmebane hedder Stadion der Freundschaft, hvis navn stammer fra DDR-tiden. Klubben har i to omgange spillet i Bundesligaen (2000-2003 og 2006-2009) og fik forinden sit store gennembrud med deltagelse i den tyske pokalfinale 1997, hvor de som det kun andet amat\xc3\xb8rhold i historien deltog, men dog tabte til Stuttgart med 0-2.\n_START_SECTION_\nStaatstheater\n_START_PARAGRAPH_\nCottbus har et meget flot teater "Staatstheater", bygget i Jugendstil og tegnet af arkitekten Sehring. Teatret ligger midt i byen p\xc3\xa5 Schillerplads og er et arkitektonisk mesterv\xc3\xa6rk i klassisk Jugendstil. Teatret er hjemsted for den brandenburgske opera og teaterscene._NEWLINE_Teatret blev i Danmark kendt for at ops\xc3\xa6tte et skuespil om Olsen-banden, som de danske Olsenbande-skuespillere overv\xc3\xa6rede premieren p\xc3\xa5.\n_START_SECTION_\nBranitzer Park\n_START_PARAGRAPH_\nBranitzer Park (F\xc3\xbcrst-P\xc3\xbcckler-Park Branitz) er den betydeligste park i Cottbus. Den er anlagt omkring slottet Branitz og er udover sit smukke romantiske haveanl\xc3\xa6g ber\xc3\xb8mt for sine jordpyramider, som fyrst P\xc3\xbcckler lod bygge som gravkammer for sig selv og sine n\xc3\xa6rmeste.\n_START_SECTION_\nSpremberger t\xc3\xa5rnet\n_START_PARAGRAPH_\nSpremberger t\xc3\xa5rnet (Spremberger Turm) er Cottbus\' vartegn og stammer fra det 13. \xc3\xa5rhundrede, hvor det blev bygget som en del af den mur, der stod som et f\xc3\xa6stningsv\xc3\xa6rk rundt om Cottbus.\n_START_SECTION_\nSpreewald\n_START_PARAGRAPH_\nNordvest for Cottbus ligger der et stort omr\xc3\xa5de som hedder Spreewald. Spreewald er ber\xc3\xb8mt for sin enest\xc3\xa5ende folklore med r\xc3\xb8dder i den sorbiske kultur. Biler har kun begr\xc3\xa6nset adgang. I stedet anvender man pramme (Kanen), som kommer frem ved, at en pramdrager stager prammen frem. P\xc3\xa5 sin vis minder Spreewald om Venedig, blot er det ikke en bykultur, men et landligt omr\xc3\xa5de, hvor floden Spree deler sig i et mylder af sm\xc3\xa5 forgreninger. Selv postbude anvender prammene som transportmiddel, og der er opsat byskilte ved kanalerne, som man ser det p\xc3\xa5 landevejene, n\xc3\xa5r man kommer til, eller forlader en by. _NEWLINE_Spreewald er i \xc3\xb8vrigt kendt for sine syltede agurker, som var en elsket delikatesse i DDR, samt den meget fine Lein\xc3\xb6l (linolie), som anvendes i den lokale madtradition.'